Carl Tanzler

Carl Tanzler  (8. helmikuuta 1877 – 3. heinäkuuta 1952) oli amerikansaksalainen radiologi, joka tunnetaan parhaiten pakkomielteestään nuorta tuberkuloosiin kuollutta Elenaa kohtaan.

Tausta ja muutto Yhdysvaltoihin 
Tanzler syntyi vuonna 1877. Saksalaisen vihkitodistuksen mukaan hänen nimensä oli Georg Karl Tänzle. Nimi Carl Tanzler on peräisin Tanzlerin naturalisaatiotodistuksesta, jonka hän sai tullessaan Yhdysvaltain kansalaiseksi.

Tanzlerilla oli vaimo ja kaksi lasta, joiden kanssa he muuttivat Floridaan. Perheestä huolimatta Tanzler ei ollut onnellinen, vaan katsoi sielunkumppaninsa olevan mystinen tummahiuksinen nainen, josta Tanzlerilla on näkyjä. Tanzlerin mukaan hän oli saanut tästä ilmoituksen kuoleelta sukulaiseltaan kreivitär von Coselilta jo Tanzlerin lapsuudessa. Yhdysvalloissa Tanzler alkoikin esiintyä kreivin tittelillä, mutta hän ei todellisuudessa kuulunut aatelistoon.

Yhdysvaltoihin muutettuaan Tanzler alkoi työskennellä radiologina Marine Hospital -sairaalassa, Floridassa. On epäselvää, millainen pätevyys Tanzlerilla oli.

Elenan hoitajana 
Amerikankuubalainen Maria Elena Milagro de Hoyos, tai lyhyemmin vain Elena, kirjattiin sisään sairaalaan, jossa Tanzler työskenteli, 22. huhtikuuta 1930. Tanzlerin sanotaan tunnistaneen tämä välittömästi naiseksi, josta hänellä oli ollut näkyjä. Elenan diagnoosi oli tuberkuloosi. Huolimatta siitä, että tauti oli 1930-luvulla lähes aina kuolemaksi, Tanzler vannoi tekevänsä kaikkensa pelastaakseen Elenan.

Tanzler alkoi toimia Elenan "lääkärinä" ja tarjosi tälle kotitekoisia lääkkeitä ja salakuljetti sairaalan röntgenlaitteita Elenan luo hoitaakseen tätä.

Elenan kuoleman jälkeen 
Elena kuoli vuonna 1931. Tanzler pyysi Elenan vanhemmilta luvan rakentaa mausoleumin tälle, jotta pohjavesi ei pilaisi ruumista. Tanzler vieraili mausoleumissa lähes joka yö käyden keskusteluja Elenan ruumiin kanssa. Myöhemmin Tanzler päätti siirtää ruumiin pois haudasta ja viedä sen kotiinsa, jossa hän keskittyi sen palsamointiin: hän korvasi Elenan silmät lasipalloilla, ihon vahan ja silkin seoksella sekä valmisti peruukin Elenan hiuksista. Lisäksi hän täytti ruumiin räteillä, asensi luiden tueksi metallivaijereita ja käytti säilöntäaineita sekä parfyymejä estääkseen hajujen leviämisen. Tanzlerin kerrotaan myös asentaneen onton putken Elenan ruumiin vaginaan voidakseen harrastaa seksiä ruumiin kanssa.

Tanzlerin kerrotaan myös suunnitelleen avaruusalusta, sillä hän uskoi väitetysti, että ulkoavaruuden säteily herättäisi Elenan taas henkiin.

Oikeudenkäynti ja viimeiset vuodet 
Yhteensä Tanzler asui Elenan ruumiin kanssa kotonaan 7 vuotta ennen kuin jäi kiinni. Elenan sisko alkoi epäilemään Tanzleria ja vieraili tämän kotona, josta ruumis löytyi. Poliisi pidätti tämän, mutta oikeudessa todettiin, että haudanryöstö, josta Tanzler alun perin asetettiin syytteeseen, oli vanhentunut. Syytteet raukesivat ja Tanzler vapautettiin. Tapauksesta kirjoitettiin runsaasti, ja yleisö oli suurimmaksi osaksi Tanzlerin puolella.

Tanzler rakensi oikean kokoisen ja Elenan näköisen nuken, jonka kanssa hän eli aina kuolemaansa asti vuonna 1952.

Lähteet 

Vuonna 1877 syntyneet
Vuonna 1952 kuolleet
Amerikansaksalaiset
Nekrofiilit